Borbely a declarat, joi, într-o conferinţă de presă la Sfântu Gheorghe, că politicienii români ar trebui să citească mai des Declaraţia de la Alba Iulia din 1918, care prevede "foarte clar" ce drepturi trebuie să aibă comunităţile etnice din România.

"În ceea ce priveşte Declaraţia de la Alba Iulia, noi (UDMR - n.r.) am spus cred că de mii de ori din 1990 că politicienii români ar trebui să citească mai des această declaraţie, unde s-a spus foarte clar ce drepturi vor avea comunităţile etnice din România. Poate dacă ne-am apleca mai cu empatie la ceea ce a spus această declaraţie, am înţelege multe lucruri, mai ales aici, în Transilvania, şi nu ar mai fi retorici care să fie împotriva acestor solicitări ale comunităţii maghiare", a spus Borbely.

Vicepreşedintele politic al UDMR a menţionat, în acest context, că subiectul autonomiei nu este ceva despre care nu se poate vorbi şi care ar fi împotriva integrităţii teritoriale a statului român.

"Nu e ceva despre care să nu poţi vorbi, nu e ceva care ar fi împotriva integrităţii teritoriale a statului român, ci pur şi simplu e o doleanţă a unei comunităţi de 1,5 milioane de oameni, care ar dori drepturi suplimentare", a susţinut el.

Borbely a subliniat importanţa respectului reciproc al sărbătorilor, indiferent de care comunitate ar fi vorba.

"Probabil că are o altă conotaţie în ceea ce priveşte ziua de 1 Decembrie pentru comunitatea maghiară şi pentru români, e clar şi acest lucru nu este o noutate şi s-ar putea să aibă o altă conotaţie 15 Martie pentru români şi maghiari. Însă, ceea ce am spus întotdeauna, este important să ne respectăm aceste sărbători, aşa cum din 1990 au fost comemorări şi sărbători libere, care nu au fost deranjate decât de unele reacţii total izolate. Deci eu cred că în acest spirit trebuie să ne concentrăm", a adăugat liderul UDMR.